Merch Ein Hamserau: Rhan 7
Un yw dyn a daioni. Ond er hyn
Mae'i drem ar ddifodi:
Ganwaith ers awr ein geni
Saddam ein hoes ydym ni.

Mae Irac y Gymru hon - yn llawgoch,
Yn llugoer ei chalon,
Heb glywed iaith gobeithion
Na rhin cyfriniol dy fron.

Rho'r bai ar wacter bywyd - can o Goke
Yn y gwynt crintachlyd!
Diflas a bas yw ein byd
Oni feddwn gelfyddyd.

Hyn o nialwch anwylom! - Ei afael
Sy'n gwallgofi'n hymgom:
Ni o bawb yn gaeth i'r bom!
Dilynwn y diawl ynom!

Ynom hefyd mae afon - a'i ffrydiau'n
Gyffroadau calon,
Hen ddwfr, hen win y ddwyfron
Yn creu, ail-greu planed gron.

Un cyfle gawn rhag dilead - heulwen,
Ecoleg y cread
Sydd ynom ni'n eginhad
Ac Erin, hyn yw cariad.

Tarian y gwar yw trin geiriau, - rhoi llais,
Rhoi lliw i'r munudau,
A rhoi awen i'n gwenau
A chwerthin prin i'n parhau.

Wyt ennyd ym motaneg - pabi gwyn,
Pob gair o 'mywydeg!
Yn rhythmau'r petalau teg
Wyt linell o'm telyneg.

Robin Llwyd ab Owain
Awdlau Eisteddfod Genedlaethol Cymru
Cerddi a gyhoeddwyd yn yr 20g
Cerddi am serch
Cerddi am y Gymraeg
Cerddi am Gymru